b'\n_START_ARTICLE_\nLeena Valkeap\xc3\xa4\xc3\xa4\n_START_PARAGRAPH_\nLeena Marja Valkeap\xc3\xa4\xc3\xa4 (o.s. Ikonen, s. 1964 Myn\xc3\xa4m\xc3\xa4ki) on suomalainen kuvanveist\xc3\xa4j\xc3\xa4, ymp\xc3\xa4rist\xc3\xb6taiteilija ja taiteen tohtori. Valkeap\xc3\xa4\xc3\xa4 on opiskellut Limingan taidekoulussa ja Turun piirustuskoulussa, josta h\xc3\xa4n valmistui kuvanveist\xc3\xa4j\xc3\xa4ksi vuonna 1991. H\xc3\xa4n jatkoi taidekasvatuksen opintoja Taideteollisessa korkeakoulussa, josta valmistui vuonna 2004 taiteen maisteriksi._NEWLINE_Valkeap\xc3\xa4\xc3\xa4 v\xc3\xa4itteli taiteen tohtoriksi vuonna 2011 Aalto-yliopiston taideteollisessa korkeakoulussa. H\xc3\xa4nen v\xc3\xa4it\xc3\xb6skirjansa Luonnossa: Vuoropuhelua Nils-Aslak Valkeap\xc3\xa4\xc3\xa4n tuotannon kanssa (In Nature, a dialogue with the works of Nils-Aslak Valkeap\xc3\xa4\xc3\xa4) k\xc3\xa4sittelee porosaamelaista el\xc3\xa4m\xc3\xa4nt\xc3\xa4paa ja kulttuuria Nils-Aslak Valkeap\xc3\xa4\xc3\xa4n runojen, ruotsinsaamelaisen poromiehen ja kirjailijan Johan Turin tekstien ja suomalaisen poromies Oula A. Valkeap\xc3\xa4\xc3\xa4n viestien avulla tutkittuna. Kaikki kolme miest\xc3\xa4 ovat saamelaisia. Oula A. Valkeap\xc3\xa4\xc3\xa4 on Leena Valkeap\xc3\xa4\xc3\xa4n puoliso ja Nils-Aslak Valkeap\xc3\xa4\xc3\xa4n sisarenpoika._NEWLINE_Leena Valkeap\xc3\xa4\xc3\xa4 on opettanut muun muassa kuvanveistoa, ymp\xc3\xa4rist\xc3\xb6taidetta ja ymp\xc3\xa4rist\xc3\xb6kasvatusta eri oppilaitoksissa vuosina 1991\xe2\x80\x932010. H\xc3\xa4n on osallistunut yhteis- ja ryhm\xc3\xa4n\xc3\xa4yttelyihin ja pit\xc3\xa4nyt yksityisn\xc3\xa4yttelyit\xc3\xa4 p\xc3\xa4\xc3\xa4osin Suomessa. H\xc3\xa4nen tunnetuin ymp\xc3\xa4rist\xc3\xb6taideteoksensa on haponkest\xc3\xa4vist\xc3\xa4 ter\xc3\xa4skonstruktioista tehty J\xc3\xa4\xc3\xa4huntu (1999) Turun Tuomaansillan viereisess\xc3\xa4 kallioleikkauksessa.'